# Zhanna Nemtsova

Zhanna Borisovna Nemtsova (rus: Жа́нна Бори́совна Немцо́ва; nascuda el 26 de març de 1984) és una periodista i activista social russa.

## Vida primerenca

Nemtsova nasqué a Gorki, URSS (ara Nijni Nóvgorod, Rússia), el 26 de març del 1984, filla del polític opositor rus Borís Nemtsov i de l'inversora russotàrtara Raïxa Aixmetovna Nemtsova. Es graduà a l'Institut de Relacions Internacionals de Moscou.

## Carrera professional

Treballà com a periodista a l'estació radiofònica moscovita l'Eco de Moscou, i gestionant la pàgina web del seu pare. Més tard treballà com a periodista econòmica a la cadena de televisió RBK.
Després de l'assassinat del seu pare, Borís Nemtsov, el febrer del 2015, Nemtsova destacà per la seva defensa d'una investigació apropiada. En ser amenaçada i témer per la seva seguretat, emigrà a Alemanya el juny del 2015. Malgrat la condemna de cinc homes en connexió amb l'assassinat, Nemtsova considerà que el procés judicial no fou adequat, declarant que “no ha estat una investigació de ple dret, sinó una imitació".
L'agost del 2015, Nemtsova començà a treballar com a reportera a la secció en llengua russa de la cadena internacional alemanya Deutsche Welle, a Bonn.
A més de rus, parla anglès i portuguès amb fluïdesa.

## Plaça Borís Nemtsov

El 6 de desembre de 2017, Nemtsova viatjà a Washington DC, acompanyada de familiars de dissidents russos, per tal d'instar els membres del consell municipal de la capital estatunidenca a canviar el nom de la secció de carrer on es troba l'ambaixada russa als Estats Units, i anomenar-la plaça Borís Nemtsov, amb l'objectiu de realçar l'oposició dels Estats Units a les activitats repressives del govern de Vladímir Putin i el seu suposat rol en l'assassinat del Borís Nemtsov. Aquest canvi fou aprovat unànimament pel Consell municipal el gener de 2018, i esdevingué efectiu el 5 de maig del 2018.

## Premis i reconeixements

El 4 d'agost del 2015, Nemtsova fou guardonada amb el Premi Solidaritat a Polònia (consistent en 1,1 milions de dòlars) per la seva defensa de la democràcia i els drets humans.
L'any 2016 també fou guardonada amb el Premi Internacional Dona Coratge.

## Referències

* ↑ Valery Dzutsev. «Chechens Take on Image of Putin's Henchmen in Russia». Jamestown Foundation, 11-03-2015. [Consulta: 1 juliol 2017].
* ↑ «Daughter of slain Kremlin critic Nemtsov leaves Russia amid 'climate of hatred'». Deutsche Welle, 09-06-2015.
* ↑ «Murdered opposition critic Nemtsov's daughter declares she is leaving Russia amid climate of 'violence and terror'». The Telegraph, 09-06-2015.
* ↑ «Russia convicts Boris Nemtsov's killers, but the organisers are still unknown». The Economist, 30-06-2017 [Consulta: 1 juliol 2017].
* ↑ «Daughter of assassinated Putin critic Boris Nemtsov joins Deutsche Welle». Deutsche Welle, 17-07-2015.
* ↑ Биография » Жанна Немцова Arxivat 2017-12-14 a Wayback Machine. // ТЕЛЕВЕДУЩИЕ РОССИИ: Самые красивые девушки на российском телевидении
* ↑ «B22-0539 – Boris Nemtsov Plaza Designation Act of 2017».
* ↑ Maegan Vazquez «DC street in front of Russian embassy renamed to honor Putin critic». CNN, January 11, 2018.
* ↑ «Nemtsova awarded Poland's democracy prize DW», 04-08-2015.